Dennis Hauger skal teste Formel E
Dennis Hauger (21) skal teste for Formel E-teamet som i øyeblikket har lederen i mesterskapet for elektriske biler. Det bekrefter manager Harald Huysman til VG. Hauger skal teste i Berlin den 13. mai. Siden 2020 har Formel-E-serien hatt FIA-verdensmesterskapsstatus. Flere tidligere Formel 1-førere kjører nå Formel E, blant dem fjorårets AlphaTauri-fører Nyck De Vries. Ifølge nettstedet The Race skal ytterligere to mann, Thomas Preining og Matt Campbell, få muligheten til å teste for Porsche-teamet. Dennis Hauger har alltid sagt at han ikke har noen «plan B» utover å satse mot Formel 1. Nordmannen har hatt en god start på Formel 2-sesongen, selv om han krasjet fra en mulig seier i Australia sist.  Han ligger på 3. plass i mesterskapet. – Fokuset mitt for sesongen er selvfølgelig Formel 2-mesterskapet, men jeg synes det er kult å få denne muligheten, sier Dennis Hauger selv. – Jeg er veldig takknemlig for å ha blitt tilbudt testen av Porsche Motorsport og gleder meg til å prøve deres helelektriske formel-bil. Porsches tyske fører Pascal Wehrlein leder Formel E-mesterskapet etter fem runder. Den andre føreren, António Félix da Costa, ligger bare på 11. plass. Dennis Hauger har hatt en god relasjon til Porsche-systemet og kjørt Porsche-løp hjemme på Rudskogen i de siste årene. The Race skriver at Porsche allerede har hatt en test med ABT Cupra-føreren Nico Müller. Haugers teamkollega fra Formel 2 i fjor, Jehan Daruvala, kjører Formel E-mesterskapet for Maserati. Dennis Hauger har fri fra Formel 2-mesterskapet fram til 17-mai-helgen.
Dennis Hauger (21) skal ifølge The Race teste for Porsche Formel E-team i Berlin i mai. Hauger ligger på 3. plass i Formel 2-mesterskapet, og har tidligere sagt at han kun satser mot Formel 1. Porsche-fører Pascal Wehrlein leder Formel E-mesterskapet etter fem runder. Formel E er med elektriske biler og har status som verdensmesterskap.